Pu'êkɨ niirí kura Jerusalẽ́pɨ Judeu masa bosê nɨmɨ wee peórã weewã́.
Dɨporókãharã Õ'âkɨ̃hɨ wi'ire bosê nɨmɨ wee peó'kere wãkû siru tuuri nɨmɨ niîwɨ.
Tií bosê nɨmɨre Jesu Õ'âkɨ̃hɨ wi'ipɨ wa'âwĩ.
Kɨ̃ɨ̂ Salomão wamêtiri tũkupɨ sãhá yɨ'rɨ tãríri kura Judeu masa wiôrã kɨ̃ɨ̂re ãyuró be'toâ nɨ'ka wa'âwã.
Kɨ̃ɨ̂re sẽrí yã'awã:
—Mɨ'ɨ̂ Õ'âkɨ̃hɨ o'ôo'kɨ niî' niisére neê diakɨ̃hɨ́ weré wee'.
De'ró niikã́ mɨ'ɨ̂ ɨ̃sâre keoró werêgɨsari?
Mɨ'ɨ̂ Õ'âkɨ̃hɨ besé'kɨ niî' niîgɨ,
diakɨ̃hɨ́ta ɨ̃sâre werêya.
Jesu naâre niîwĩ:
—Werêmiwɨ.
Yɨ'ɨ̂re ẽho peótiwɨ.
Yɨ'ɨ̂ weé ĩ'yose yɨ'ɨ̂ pakɨ dutisé me'ra yɨ'ɨ̂ Õ'âkɨ̃hɨ besé'kɨ niisére mɨsâre ĩ'yó'.
Yɨ'ɨ̂ mɨsâre too dɨpóro niî'karo nohota yarã́ ovelha meheta niî'.
Tohô weérã yɨ'ɨ̂re ẽho peó wee'.
Yarã́ ovelha yɨ'ɨ̂re ĩ'yâ masima.
Yɨ'ɨ́ kẽ'ra naâre ĩ'yâ masi'.
Naâ yɨ'ɨ̂re ẽho peó siru tuúma.
Naâre katî nu'kusere o'ô'.
Naâ pekâ me'epɨ wa'âsome.
Yɨ'ɨ̂ naâre ko'tê nu'kukɨ̃'ti.
Neê ni'kɨ́,
yarãré yɨ'ɨ̂re e'mâ masisome.
Naâre yɨ'ɨ̂ pakɨ o'ôkɨ niîwĩ.
Kɨ̃ɨ̂ niî pe'tirã nemoró tutuagɨ́ niîmi.
Tohô weégɨ neê ni'kɨ́ yɨ'ɨ̂ pakɨ kɨorã́re kɨ̃ɨ̂re e'mâ masisome.
Yɨ'ɨ̂ pakɨ me'ra ɨ̃sâ ni'kɨtá niî',
niîwĩ Jesu.
Kɨ̃ɨ̂ tohô niikã́ tɨ'órã,
Judeu masa ɨ̃tâ peeri me'ra kɨ̃ɨ̂re doke wẽhé sĩ'rimiwã.
Jesu naâre niîwĩ:
—Yɨ'ɨ̂ pakɨ tutuasé me'ra mɨsâ ĩ'yóropɨ pehé ãyusé weé ĩ'yowɨ.
Dise nohó yɨ'ɨ̂ weé ĩ'yo'ke bu'iri yɨ'ɨ̂re doke wẽhé sĩ'riti?
Naâ Jesuré niîwã:
—Mɨ'ɨ̂ ãyuró weesé bu'iri wẽhesomé.
Õ'âkɨ̃hɨre mɨ'ɨ̂ yã'âro uúkũse bu'iri wẽhé sĩ'risa'.
Mɨ'ɨ̂ ɨmɨ́ niîmigɨ,
Õ'âkɨ̃hɨ weeró noho niî sĩ'ri'.
Teé bu'iri mɨ'ɨ̂re wẽherã́ti,
niîwã.
Jesu naâre niîwĩ:
—Mɨsâ dutisé wa'teropɨre Õ'âkɨ̃hɨ niî'kere a'tîro ohâ no'okaro niîwɨ:
“Mɨsâ Õ'âkɨ̃hɨ weeró noho niî'.”
Marî masî'.
Õ'âkɨ̃hɨ yee kiti ohâka pũrikãhasere “Tohô niî ma'akãro weé'”,
niîta basió wee'.
Õ'âkɨ̃hɨ kɨ̃ɨ̂ dutisé o'ô'kãrãre a'tîro niîkɨ niîwĩ:
“Mɨsâ Õ'âkɨ̃hɨ weeró noho niî'”,
niîkɨ niîwĩ.
Õ'âkɨ̃hɨ yɨ'ɨ̂re bese tĩhágɨ,
a'ti ɨmɨ́kohopɨre o'ôo'wĩ.
Tohô niîmikã,
“Yɨ'ɨ̂ Õ'âkɨ̃hɨ makɨ niî'” niî'ke bu'iri mɨsâ pe'e yɨ'ɨ̂re “Õ'âkɨ̃hɨre yã'âro uúkũami”,
niiápɨ.
Tohô nií wee'.
Yɨ'ɨ̂ pakɨ dutî'karo noho weetíkã maa,
yɨ'ɨ̂re ẽho peótikã'ya.
Kɨ̃ɨ̂ dutî'karo noho weekã́ pũrikãre,
yɨ'ɨ̂re ẽho peótimirã,
yɨ'ɨ̂ weé ĩ'yosere ẽho peóya.
Mɨsâ teeré ẽho peórã,
yɨ'ɨ̂ pakɨ yɨ'ɨ̂pɨre niîmi niisére masîrãsa'.
Tohô niikã́ yɨ'ɨ̂,
kɨ̃ɨ̂ me'ra ni'kɨtá niî' niisére masîrãsa',
niîwĩ Jesu.
Naâ kɨ̃ɨ̂re bu'îri da'rerí wi'ipɨ miáa sĩ'rimiwã taha.
Kɨ̃ɨ̂ pe'e naâre du'tí wã'ka wa'âwĩ.
Be'ró Jesu Jordão siâkihipɨ pẽ'âwĩ.
Toopɨ́re João wamê yeegɨ wamê yeekũ'karopɨ tohâ ke'awĩ.
Pãharã́ Jesuré ĩ'yârã etarã́,
a'tîro niîwã:
—João wamê yeegɨ uúkũgɨ,
neê kã'ró weé ĩ'yotimigɨ,
ã'rikãhásere diakɨ̃hɨ́ta uúkũkũwĩ,
niîwã.
Toopɨ́re pãharã́ Jesuré ẽho peówã.